Tiden er ved at rinde ud for eftersøgningen i Sindal. Mørket falder snart på, og politiet er klar til at indstille eftersøgningen af bortgået 83-årig, dement mand. Og spørgsmålene står i kø: Hvordan kan en gammel mand gå ubemærket gennem en lille by som Sindal en lørdag aften med folk på gaden og i trafikken? Hvordan kan den Parkinson-ramte mand forsvinde, når han uden sin medicin får stive muskler og ikke kan bevæge sig? Betjente fra Nordjyllands Politi har ledt med adskillige betjente, syv hundepatruljer og to helikoptere siden sent i aftes, hvor den 83-årige Preben Enhard gik fra Plejehjemmet Vendbocentret i Sindal - bare en time efter, han var blevet indskrevet på stedet. Kort før midnat fik eftersøgningsholdet yderligere assistance af 20 folk fra Hjemmeværnet. Dertil har omkring 80 frivillige deltaget i eftersøgningen. - Det er en kamp mod uret. Det bliver mørkt om lidt, og vi har ledt så grundigt og så mange steder, at vi ikke kommer videre uden nye oplysninger i sagen, siger vagtchef Karsten Højrup Kristensen fra Nordjyllands Politi. Mange frivillige Omkring 80 frivillige har hjulpet politiet med at lede i byen, på stier i skoven og alle de steder, man kan tænke sig. Dertil har Hjemmeværnsfolk ledt i skure, haver og i industriområdet. - Sindal er en lille by, men alle stimler jo sammen, når der er noget, og så hjælper vi til. Det må være hårdt for familien, der står tilbage, og vi håber, der kommer en god slutning, siger Katja Thomsen, der er en af de mange frivillige, der har hjulpet til. Manden er sidst set i Sindal ved 19-tiden, kun en times tid efter han blev indskrevet på plejehjemmet. Han bor i Sindal og kender området. Alligevel står man på helt bar bund i sagen, og det undrer man sig over. Frygter han er faldet i åen For hvordan kan en gammel mand gå gennem Sindal, mens biler kører forbi, og der er folk på gaden - uden at nogen bemærker den krumryggede mand? Udover at være dement er Preben Enhard også ramt af Parkinson, og han skulle have haft sin medicin klokken 19 lørdag aften - allersenest klokken 22. Uden medicinen bliver hans muskler stive, og så kan han ikke bevæge sig. Derfor frygter politiet på stedet, at han er faldet i den nærliggende Uggerby Å, der ligger omkring 120 meter fra plejehjemmet. - Helikopterne har overfløjet området, og vi har ledt specifikt flere steder i åen, fortæller indsatsleder Claus Olesen fra Nordjyllands Politi. De manglende resultater gør, at Nordjyllands Politi vælger at indstille eftersøgningen klokken 18 i aften. Det bekræfter vagtchef hos Nordjyllands Politi, Karsten Højrup Kristensen.

Referat:
Det er et komplet mysterium, hvordan en 83-årig dement mand med Parkinson kan forsvinde i en lille by som Sindal. Politiet frygter, at han er faldet i å.